खिजराबाद ।कोलीवाला पंचायती जमीन में शिकायत के बावजूद अवैध खनन जारी है। खनन विभाग ने एक ट्रॉली पकड़कर थाने में छोड़ कर खानापूर्ति कर ली। वहीं पुलिस की तरफ से कोई कार्रवाई अमल में नहीं आई। लिहाजा मंगलवार को भी जेसीबी मशीन द्वारा डंपर व ट्रैक्टर ट्रॉलियों से खनन का काम जारी रहा। सोशल मीडिया पर कोलीवाला की पंचायती जमीन में अवैध खनन की विडियो पूरा दिन वायरल होती रही। सोशल मीडिया पर ही इस पर लोगों के कमेंट आते रहे। किसी ने कहा कि पंचायती हो या सरकारी ये खनन करने वाले तो ऐसे ही खनन करेंगे। किसी ने कहा कि जब तक ये सरकार है तब तक क्षेत्र में से अवैध खनन नहीं रूकेगा। लोगों का तो यहां तक कहना है कि जिला खनन कार्यालय पूरी तरह से भ्रष्टाचार में डूबा हुआ है। कुछ अधिकारी खनन माफिया से भी मिले हुए हैं और वहां से मोटी कमाई कर रहे हैं। वहीं, जिला खनन अधिकारी से बात की गई तो उन्होंने भी गोलमोल जवाब दिया और यह कहकर फोन डिसकनेक्ट कर दिया कि सुबह नौ से पांच बजे तक मेरी ड्यूटी है, इसके बाद मुझे कॉल न करें।